Լիլիթ Մակունցը խոսեց նաեւ «Քո արվեստը դպրոցում» խորագրով դրամաշնորհային ծրագրից, որը ներառում է երեք ոլորտ` դասական երաժշտություն, կերպարվեստ եւ գրականություն: Դրամաշնորհային ծրագրի շրջանակներում հայտարարվում է մրցույթ, որի շրջանակում նշված ոլորտների ներկայացուցիչները պետք է նախագիծ ներկայացնեն` մի քանի բաղադրիչներով: Նրա ձեւակերպմամբ, նախագծի նպատակն է զարգացնել ստեղծագործ, քննադատական եւ վերլուծական միտքը: Մշակույթի նախարարը տեղեկացրեց, որ կընտրվեն 50 արվեստագետներ, որոնցից յուրաքանչյուրի ծրագրին կտրվի 1 մլն դրամ: Նաեւ վիճակահանությամբ կընտրվեն դպրոցները` ՀՀ տարբեր մարզերից, որտեղ արվեստագետներն իրենց նախընտրելի ձեւաչափով կներկայացնեն իրենց ծրագրերը կրթական հաստատություններում: